## Odluka Ustavnog suda Republike Hrvatske broj:U-IIIA-5090/2005 od 30. siječnja 2008.

### NN 21/2008 (18.2.2008.), Odluka Ustavnog suda Republike Hrvatske broj:U-IIIA-5090/2005 od 30. siječnja 2008.

# USTAVNI SUD REPUBLIKE HRVATSKE

**647**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Aldo Radolović, predsjednik Vijeća, te suci Marko
Babić, Mario Kos, Davor Krapac, Jasna Omejec i Nevenka Šernhorst, članovi
Vijeća, odlučujući o ustavnoj tužbi koju je podnio I. B. iz K. G., kojeg zastupa
Ž. M., odvjetnik u S., na sjednici održanoj 30. siječnja 2008. godine,
jednoglasno je donio

## ODLUKU

I. Ustavna tužba se usvaja.
II. Županijski sud u Splitu dužan je donijeti odluku u predmetu koji se vodi
pred tim sudom pod poslovnim brojem: Gž-6475/07 u najkraćem mogućem roku, ali ne
duljem od šest (6) mjeseci, računajući od prvog idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe, I. B. iz K. G., B. B. 18, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine«, broj 41/01. – pročišćeni tekst) u iznosu od
13.900,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca, od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je 20. prosinca 2005., na temelju članka 63. Ustavnog zakona o
Ustavnom sudu Republike Hrvatske (»Narodne novine«, broj 99/99., 29/02. i 49/02.
– pročišćeni tekst, u daljnjem tekstu: Ustavni zakon), podnio ustavnu tužbu
smatrajući da mu je nerazumno dugim trajanjem ovršnog postupka, koji se vodi
pred Općinskim sudom u Trogiru pod brojem: Ovr-891/06 (ranije Ovr-358/98),
povrijeđeno ustavno pravo na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Trogiru te uvida u presliku spisa Općinskog suda u Trogiru broj: Ovr-891/06
(ranije Ovr-358/98), utvrdio sljedeće činjenice, koje su pravno relevantne za
odlučivanje o povredi ustavnog prava podnositelja, zajamčenog člankom 29.
stavkom 1. Ustava.
Podnositelj je 22. srpnja 1998. Općinskom sudu u Trogiru podnio prijedlog za
ovrhu, temeljem ovršne isprave, radi naplate novčane tražbine.
Sud je 15. rujna 1998. donio rješenje o ovrsi broj: Ovr-357/98.
Protiv rješenja o ovrsi ovršenik je izjavio žalbu 24. rujna 1998.
Rješenjem broj: Ovr-357/98 od 28. svibnja 2000. sud je odbacio žalbu ovršenika
kao nedopuštenu.
Protiv rješenja od 28. svibnja 2000. žalbu je izjavio ovršenikov dužnik te je
spis otpremljen Županijskom sudu u Splitu.
Županijski sud u Splitu je 15. ožujka 2001. vratio spis Općinskom sudu u Trogiru
radi uklanjanja procesnih nedostataka.
Spis je ponovno dostavljen Županijskom sudu u Splitu 2. srpnja 2001.
Županijski sud u Splitu je dopisom od 28. veljače 2003. vratio spis
prvostupanjskom sudu radi postupanja prema odredbi članka 48. Ovršnog zakona.
Ročišta su održana 26. studenoga 2003. i 31. ožujka 2004.
Podnositelj je 3. siječnja 2005 i 11. srpnja 2005. dostavio nove prijedloge za
ovrhu na računima ovršenika.
Podneskom od 11. travnja 2006. podnositelj je požurio postupanje suda.
Sud je 20. lipnja 2006. donio novo rješenje o ovrsi broj: Ovr-891/06.
Spis je povodom žalbe ovršenika otpremljen Županijskom sudu u Splitu, koji je
19. ožujka 2007. vratio predmet prvostupanjskom sudu radi uklanjanja procesnih
nedostataka.
Spis je 5. prosinca 2007. dostavljen Županijskom sudu u Splitu, gdje se vodi pod
brojem: Gž-6475/07.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Ovršni postupak započeo je 22. srpnja 1998. podnošenjem prijedloga za ovrhu
Općinskom sudu u Trogiru.
Ustavna tužba podnijeta je 20. prosinca 2005. pa Ustavni sud utvrđuje da je do
dana podnošenja ustavne tužbe proteklo sedam (7) godina, četiri (4) mjeseca i
dvadeset osam (28) dana.

4.2. POSTUPANJE NADLEŽNIH SUDOVA

Ustavni sud je utvrdio da je u razmatranom, pravno relevantnom razdoblju, od
radnji koje su relevantne za meritorno odlučivanje o pravima i obvezama stranaka
u tom sudskom postupku, Općinski sud u Trogiru donio rješenje o ovrsi te održao
dva ročišta. Spis je povodom žalbe ovršenikovog dužnika otpremljen Županijskom
sudu u Splitu, koji ga je dva puta vratio prvostupanjskom sudu radi uklanjanja
procesnih nedostataka.
Nakon podnošenja ustavne tužbe, Općinski sud u Trogiru donio je 20. lipnja 2006.
novo rješenje o ovrsi broj: Ovr-891/06.
Spis se povodom žalbe ovršenika nalazi na Županijskom sudu u Splitu, gdje se
vodi pod brojem: Gž-6475/07.

4.3. PONAŠANJE PODNOSITELJA USTAVNE TUŽBE
(OVRHOVODITELJA U OVRŠNOM POSTUPKU)

Podnositelj ustavne tužbe, kao ovrhovoditelj u ovršnom postupku, svojim
postupanjem, prema ocjeni Ustavnog suda, nije pridonio duljini postupka.

4.4. SLOŽENOST SUDSKOG PREDMETA

Ustavni sud ocjenjuje da se ne radi o složenom predmetu.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u
trajanju od sedam godina, četiri mjeseca i dvadeset osam dana. Imajući u vidu
ukupno trajanje postupka, neaktivnost te neučinkovito postupanje Općinskog suda
u Trogiru i Županijskog suda u Splitu, kao i okolnost da postupak do sada nije
pravomoćno okončan, nego je i dalje u tijeku, Ustavni sud ocjenjuje da je
povrijeđeno ustavno pravo podnositelja da zakonom ustanovljeni neovisni i
nepristrani sud u razumnom roku odluči o njegovim pravima i obvezama, koje je
zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Županijskog suda u Splitu dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-5090/2005
Zagreb, 30. siječnja 2008.

USTAVNI SUD REPUBLIKE HRVATSKE
Predsjednik Vijeća
**dr. sc. Aldo Radolović**, v. r.

Odluka, NN 21/2008-647
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)